b'\n_START_ARTICLE_\nFranc Hra\xc5\xa1ovec\n_START_SECTION_\n\xc5\xbdivljenjepis\n_START_PARAGRAPH_\nFranc Hra\xc5\xa1ovec je obiskoval ljudsko \xc5\xa1olo pri Sv. Duhu, nato je \xc5\xa1olanje nadaljeval v Cmureku in Mariboru, leta 1842 pa je zaklju\xc4\x8dil \xc5\xa1tudij filozofije v Gradcu. Tam se je pridru\xc5\xbeil benediktincem, a je leta 1884 prestopil na pravoslavno fakulteto v Gradcu, kjer je tudi \xc5\xa1tudij kon\xc4\x8dal, leta 1848 pa je za\xc4\x8del delati kot praktikant pri gra\xc5\xa1kem magistratu. Skupaj z Jo\xc5\xbeefom Mur\xc5\xa1cem, Kolomanom Kvasom in Lovrom Tomanom se je zavzel za slovenstvo._NEWLINE_Leta 1848 je opravil izpit za samostojnega okrajnega komisarja, 1849 pa \xc5\xa1e sodni izpit in s tem postal kazenski sodnik v Gornji Radgoni. Leta 1851 je bil, po organizaciji dr\xc5\xbeavnih sodi\xc5\xa1\xc4\x8d, praktikant pri de\xc5\xbeelnem sodi\xc5\xa1\xc4\x8du v Celju, nekaj mesecev v Gornjem Gradu, kasneje pa spet v Celju in tudi Ormo\xc5\xbeu. Pisal je ve\xc4\x8dinoma o \xc5\xbeivljenju in obi\xc4\x8dajih Halo\xc5\xbeanov, saj je deloval na obmo\xc4\x8dju Haloz in je to obmo\xc4\x8dje dobro poznal._NEWLINE_V \xc4\x8dasu absolutizma je bil na Hrva\xc5\xa1kem in tam leta 1854 postal preiskovalni sodnik v Po\xc5\xbeegi, leta 1856 pa okrajni predstojnik v Sisku. Po vzpostavitvi ustavnih razmer (1862) so bili vsi nedoma\xc4\x8dini odslovljeni, Hra\xc5\xa1ovec pa dodeljen okrajnemu sodi\xc5\xa1\xc4\x8du v Bre\xc5\xbeicah, kjer je tistega \xc4\x8dasa deloval njegov sorodnik Radoslav Razlag. Fran Hra\xc5\xa1ovec je bil do leta 1868 okrajni predstojnik nato pa do leta 1879 okrajni sodnik na Koro\xc5\xa1kem. Od leta 1879 do leta 1899 je bil okrajni sodnik v \xc5\xa0pitalu ob Dravi. V starosti je \xc5\xbeivel v Gradcu, zelo blizu so mu bili slovenski dijaki, med katerimi je veljal za velikega dobrotnika.'